## La Generalitat destina 8,6 milions d’euros a projectes d’acció humanitària d’ajuda a víctimes de desastres naturals i conflictes armats

*** Estes ajudes, publicades en el *Diari Oficial de la Generalitat Valencian*a (DOGV), també financen programes dirigits a poblacions en situació de vulnerabilitat extrema
* Com a novetat, la convocatòria d’enguany inclou actuacions de postemergència per a la rehabilitació i reconstrucció d’infraestructures**

La Vicepresidència Segona i Conselleria de Servicis Socials, Igualtat i Vivenda ha convocat subvencions per valor de 8.600.000 euros per al finançament de projectes d’acció humanitària d’ajuda a les víctimes de desastres naturals i conflictes armats o a poblacions en situació de vulnerabilitat extrema.

El *Diari Oficial de la Generalitat Valenciana* ([DOGV](https://dogv.gva.es/datos/2024/05/07/pdf/2024_3932.pdf)) ha publicat la convocatòria d’estes ajudes per a 2024, que tenen per objecte el finançament d’actuacions d’emergència orientades a garantir la subsistència de víctimes d’efectes del clima, desastres naturals i conflictes armats i atendre les necessitats de la població, protegir els seus drets i establir les bases del seu posterior desenvolupament.

En la convocatòria d’enguany i com a novetat, també se subvencionen actuacions de postemergència encaminades a la rehabilitació i reconstrucció de les infraestructures físiques, econòmiques i socials que permeten restablir els seus mitjans de subsistència i reduir la seua situació de vulnerabilitat.

A més, estes ajudes estan dirigides a actuacions d’assistència a persones refugiades i desplaçades internes per motiu de conflictes armats o de guerres, i també de catàstrofes naturals en contextos de crisis humanitàries cròniques o prolongades en el temps.

Igualment, se subvencionen actuacions d’emergència amb dones i població infantil víctimes de violència sexual, mutilació genital femenina, tràfic de dones i xiquetes i altres agressions produïdes en moviments transfronterers o en el si dels seus països d’origen.

Totes estes actuacions estaran dirigides a previndre, reduir el risc, promoure la resiliència, protecció de drets, enfortiment de servicis especialitzats, provisió d’atenció integral i capacitació del personal perquè responga més eficaçment a les necessitats de les supervivents.

**Requisits dels projectes**

Tal com arreplega el DOGV, els projectes que poden optar a estes ajudes han d’emmarcar-se en els principis de l’acció humanitària reconeguts internacionalment.

Es podran executar en qualsevol país per a contribuir a donar resposta a les necessitats de vulnerabilitat de les persones que anualment patixen crisis provocades per desastres i conflictes de diversa índole.

El termini per a la presentació de sol·licituds finalitzarà el pròxim 4 de juny i es tramitaran exclusivament de manera telemàtica en la seu electrònica de la Generalitat i en la [pàgina web](https://inclusio.gva.es/es/web/cooperacion/convocatorias) de la Vicepresidència Segona i Conselleria de Servicis Socials, Igualtat i Vivenda.

Fecha: 09/05/2024